
A Közgyűlés 16 fő képviselő jelenlétében 10 óra 04 perckor megkezdte munkáját. 


Dr. Nemény András polgármester: Köszöntök mindenkit! Megállapítom, hogy határozatképesek vagyunk. Illés Károly képviselő úr nem tud most jelen lenni a rendkívüli közgyűlésen, de rajta kívül úgy látom, teljes létszámmal vagyunk jelen. Bocsánat, Horváth Soma nincs még itt, de lélekben mind a ketten velünk vannak, úgyhogy ezért is tudom ezt mondani. És köszönöm szépen mindenkinek, aki eljött így a nyári időszakban is. Nyilván a képviselői munka és a polgármesteri is olyan, hogy bármikor adódhatnak olyan helyzetek, hogy rendkívüli közgyűlést kell összehívnunk. Nem ígérem, hogy ez volt az utolsó rendkívüli közgyűlésünk a nyáron, de hogyha helyzet van, szólni fogunk időben és előre. Indokolhatják ezt akár az azbeszthelyzet megoldására tett lépések, vagy bármilyen más fontos dolog. Ami most fontos dolgunk volt, azt meg fogjuk mindjárt tárgyalni, de akkor a közgyűlés megnyitása után, meg is nyitottam a közgyűlést, a kiküldött napirendi pontokkal kapcsolatban kérdezem, hogy van-e bárkinek javaslata, bármilyen módosításra? Ilyet nem látok, úgyhogy a napirendek feletti vitát lezárom, és akkor szavazunk is a kiküldött napirendi pontokról a kiküldés szerint, most. 
Megállapítom, hogy a testület 16 egyhangú igen szavazattal – 2 képviselő távol van – elfogadta a kiküldött napirendi pontjainkat, ami szám szerint egyébként kettő, és a következő határozatot hozta:

206/2026. (VII. 16.) Kgy. sz. határozat

A Közgyűlés a 2026. július 16-i rendkívüli ülés napirendjét az alábbiak szerint fogadta el:


NYILVÁNOS ÜLÉS

1./	Javaslat a Savaria Szimfonikus Zenekar igazgatójának munkaviszonyával kapcsolatos munkáltatói intézkedések meghozatalára
Előadók:        	Dr. Nemény András polgármester
			Horváth Soma alpolgármester
Meghívottak:	Popa Gergely, a Savaria Szimfonikus Zenekar igazgatója
			Lakner-Bognár Nóra, a Savaria Szimfonikus Zenekar igazgatóhelyettese
Kovács Andrea, a Szombathelyi Egészségügyi és Kulturális Intézmények Gazdasági Ellátó Szervezetének vezetője

2./ 	Javaslat a Magyarország helyi önkormányzatairól szóló 2011. évi CLXXXIX. törvény módosításával kapcsolatos döntések meghozatalára
Előadók:        	Dr. Nemény András polgármester
			Dr. Károlyi Ákos jegyző

	
Felelős: 	Dr. Nemény András polgármester
Határidő:		azonnal


[bookmark: _Hlk219379318][bookmark: _Hlk200024885]1./	Javaslat a Savaria Szimfonikus Zenekar igazgatójának munkaviszonyával kapcsolatos munkáltatói intézkedések meghozatalára
Előadók:        	Dr. Nemény András polgármester
			Horváth Soma alpolgármester
Meghívottak:	Popa Gergely, a Savaria Szimfonikus Zenekar igazgatója
			Lakner-Bognár Nóra, a Savaria Szimfonikus Zenekar igazgatóhelyettese
Kovács Andrea, a Szombathelyi Egészségügyi és Kulturális Intézmények Gazdasági Ellátó szervezetének vezetője

Dr. Nemény András polgármester: Rá is térünk az 1. napirendi pontra, „Javaslat a Savaria Szimfonikus Zenekar igazgatójának munkaviszonyával kapcsolatos munkáltatói intézkedések meghozatalára” címet viseli, és jelen is van igazgató úr, Popa Gergely és helyettese, Lakner-Bognár Nóra is. Merthogy igazából ennek a napirendnek a keretein belül két név szerepel, az ő nevük van a javaslatban, ami egy keserédes dolog, mert nyilván az ember örül annak, ha az egyik cégvezetőjét, fontos intézményvezetőjét más is értékesnek tartja, és a kormány munkájában kérik fel, helyettes államtitkárnak. Egy nagy büszkeség a mi számunkra, és ez visszaigazolása annak, hogy annak idején mi is jól döntöttünk. Egyébként ez már sokszorosan visszaigazolódott az elmúlt időszak során, és éppen ezért sajnáljuk is, hogy ennek a közös munkának legalábbis jelenleg vége lesz, de természetesen megértjük azt. Hiszen amikor először hallottam róla, ugyanez a kettős érzés futott át rajtam, először az, hogy ó, de kár, hogy el fog menni, másodszor pedig, hogy nyilván abban a munkakörben, amire felkérték, nemcsak Szombathely városának, hanem valamennyi városnak, és egyáltalán az ügynek, ami nagyon fontos, és azt gondolom, hogy hiánypótló, hogy végre érdemben foglalkozzanak vele, fog tudni segíteni helyettes államtitkárként. Úgyhogy én nagyon sok sikert kívánok neki a jövőre nézve, jó emlékében őrizze meg Szombathelyt a későbbiekben is. Tudom, személyes kapcsolatunk okán is, hogy élő kontaktunk lesz, és legalábbis, hogyha véleményünk van, javaslatunk van, akkor azt el fogjuk tudni juttatni, nyilván a döntés az mindig egy másik helyzet, úgyhogy éppen ezért én ezt úgy raktam el magamban, hogy inkább a pozitív részét nézem. És azt is gondolom, hogy meg fogjuk találni azt az utódot, aki jól tudja tovább vinni majd a zenekart. Nyilván ez nem egyből történik meg, de most jelen pillanatban akkor is kell, hogy legyen vezetője a zenekarnak és adja magát a lehetőség, hogy Lakner-Bognár Nóra legyen az, aki mindezt viszi tovább, amíg a pályázat kiírása meg nem történik és le nem zárul. Az ő munkáját már láttuk az elmúlt időszakban és én nyugodt vagyok, hogy a folytatás most egyelőre ebben az átmeneti időszakban jó lesz és pozitív lesz. Úgyhogy én jó szívvel ajánlom őt is a közgyűlés figyelmébe. A döntést meg kell hoznunk, mert határidőhöz vagyunk kötöttek az összeférhetetlenség miatt, ezért van most a rendkívüli közgyűlés. Megkérdezem, hogy van-e bárkinek, aki az 1. napirendi ponthoz, amit meg is nyitottam ezzel a bevezetővel, hozzászólása, véleménye, javaslata esetleg más? Jelentkezőt nem látok, úgy tudom, hogy a kultúráért felelős alpolgármesternek a véleménye ugyanaz, mint az enyém. Neki már előre tervezett szabadsága volt ebben az időszakban, később szerettük volna ezt a közgyűlést tartani, de ugye már megjelent a Közlönyben a felkérés, és így az időnk kötött volt, úgyhogy az ő támogató véleményét is – ezt akartam csak mondani – szeretném elmondani a közgyűlés előtt, mert ő is érdemben foglalkozott ezzel mindvégig. Ha nincsen további vélemény, javaslat, megkérdezem, hogy esetleg szeretnének-e bármit is mondani? Nem, majd lesz a későbbiekben biztos lehetőség arra, hogy beszéljünk. Akkor viszont felteszem a javaslatot szavazásra, szavazunk most. 
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:

207/2026. (VII. 16.) Kgy. számú határozat

1. A Közgyűlés egyetért Popa Gergely, a Savaria Szimfonikus Zenekar igazgatója munkaviszonyának 2026. július 26. napjával közös megegyezéssel történő megszüntetésével.
1. A Közgyűlés a 155/2017. (VI. 15.) Korm. rendelet 2. § (5) bekezdése, valamint a Savaria Szimfonikus Zenekar 116/2025. (IX. 23.) KOCB határozattal jóváhagyott Szervezeti és Működési Szabályzata alapján Lakner-Bognár Nórát, mint az intézmény igazgatóhelyettesét az új igazgató kinevezéséig a vezetői feladatok ellátásával megbízza.
1. A Közgyűlés felhatalmazza a polgármestert Popa Gergely munkaviszonyának közös megegyezéssel történő megszüntetéséről szóló megállapodás, valamint Lakner-Bognár Nóra megbízásával kapcsolatos dokumentum aláírására.
1. A Közgyűlés felkéri a Szombathelyi Egészségügyi és Kulturális Intézmények Gazdasági Ellátó Szervezetének vezetőjét, hogy gondoskodjon a munkaviszony közös megegyezéssel történő megszüntetésével összefüggő munkáltatói dokumentumok elkészítéséről és a szükséges intézkedések végrehajtásáról.
1. A Közgyűlés felkéri a polgármestert, hogy a szeptemberi Közgyűlésre terjessze elő az igazgatói pályázat kiírását.

Felelős:   	Dr. Nemény András polgármester
		Horváth Soma alpolgármester
Dr. Károlyi Ákos jegyző
		(A végrehajtás előkészítéséért:
		Vinczéné Dr. Menyhárt Mária, az Egészségügyi és Közszolgálati Osztály vezetője 
	Kovács Andrea, a Szombathelyi Egészségügyi és Kulturális Intézmények Gazdasági Ellátó   Szervezetének vezetője)

Határidő:    	azonnal (1. és 2. pont vonatkozásában)  
		2026. július 26. (3. és 4. pont vonatkozásában)
	 2026. szeptember 24. (5. pont vonatkozásában)

Dr. Nemény András polgármester: Köszönöm szépen a szombathelyi munkáját Popa Gergelynek és sok sikert kívánok Lakner-Bognár Nórának a későbbiekre is, hiszen akármilyen minőségben is, de biztos, hogy itt lesz közöttünk, én hiszem, hogy már most ebben az időszakban is tud bizonyítani, biztos vagyok benne, hiszen már megtette ezt helyettesként is. Ennek a napirendnek a végére értünk. 


2./ 	Javaslat a Magyarország helyi önkormányzatairól szóló 2011. évi CLXXXIX. törvény módosításával kapcsolatos döntések meghozatalára
Előadók:        	Dr. Nemény András polgármester
			Dr. Károlyi Ákos jegyző

Dr. Nemény András polgármester: Áttérünk a 2. napirendi pontunkra. Ez is egy kötelezettségünk, aminek eleget kell tennünk, ez a polgármesteri fizetéssel kapcsolatos parlamenti törvénymódosításnak a kötelező lekövetése, azt hiszem, mindenki tudja, hogy miről van szó, de hogyha ezzel kapcsolatban bárkinek van véleménye, javaslatot nem nagyon tudok értelmezni, de persze meghallgatom, akkor azt várjuk. Ilyet nem látok, úgyhogy a kiküldötteknek megfelelően teszem fel mindezt szavazásra, szavazunk most. 
Megállapítom, hogy a testület 13 igen, 0 nem 3 tartózkodással – 2 képviselő távol van – elfogadta a javaslatot és a következő határozatot hozta: 

208/2026. (VII. 16.) Kgy. számú határozat

1./	Szombathely Megyei Jogú Város Önkormányzata – figyelemmel a Magyarország helyi önkormányzatairól szóló 	2011. évi CLXXXIX. törvénynek a polgármesteri és vármegyei közgyűlési elnöki javadalmazás korlátozásával 	összefüggő módosításáról szóló 2026. évi XXV. törvény 3. §-ában foglalt, 2026. július 1. napjától hatályos 	rendelkezésekre - hatályon kívül helyezi az alpolgármesterek illetményével összefüggő, 191/2026. 	(VI.18.) Kgy. számú határozatot és a 189-190/2026. (VI.18.) Kgy. számú határozatok 1. pontjait. 

2./	Szombathely Megyei Jogú Város Önkormányzata – figyelemmel a Magyarország helyi önkormányzatairól szóló 	2011. évi CLXXXIX. törvénynek a polgármesteri és vármegyei közgyűlési elnöki javadalmazás korlátozásával 	összefüggő módosításáról szóló 2026. évi XXV. törvény 3. és 4. §-ában foglalt, 2026. július 1. napjától hatályos 	rendelkezésekre – a 2025. május 29. napján meghozott alpolgármesteri illetményre, egyéb juttatásokra vonatkozó 175-177/2025. (V.29.) Kgy. számú határozatokban megállapított illetmény összegét 2026. július 1. napját követően hatályában fenntartja, egyúttal a fenti határozatokban a költségtérítésre vonatkozó rendelkezéseket hatályon kívül helyezi.

3./	A Közgyűlés felkéri a polgármestert a 2026. július 1-től hatályos jogszabályok alapján a szükséges 	munkáltatói intézkedések megtételére.

Felelős:		Dr. Nemény András polgármester
Dr. Károlyi Ákos jegyző
(A végrehajtás előkészítéséért:
		Nagyné Dr. Gats Andrea, a Jogi és Képviselői Osztály vezetője,
		Stéger Gábor, a Közgazdasági és Adó Osztály vezetője)

Határidő:	azonnal


Dr. Nemény András polgármester: Látom, hogy a fideszes képviselők aggódtak, soknak találták a csökkentést, ugye? 

Mikrofon nélkül Horváth Gábor városi képviselő: Nem akarom megvonni a költségtérítést.

Dr. Nemény András polgármester: Nagyon kedvesek, köszönöm szépen, értékelem ezt az igyekezetet, de hát a többség így foglalt állást, és én magam is így tettem, úgyhogy ennek a napirendi pontnak is a végére is értünk. És csak annyit záró gondolatként, hogy az, amikor azt mondtam, hogy az azbeszthelyzettel kapcsolatban történhet bármi, az azt gondolom, hogy nem tudom, hogy az közgyűlést érint-e majd, de abban biztos vagyok, hogy a nagyon közeli jövőben valamilyen döntés születik, ami biztos, hogy feladatot fog róni az önkormányzatunkra. És ebben mindenkire számítunk, minden képviselőre is számítunk, a közös bölcsességükre is számítunk, és nyilván a munkára is számítunk ebben. Én úgy hiszem, hogy amit ebben a helyzetben meg lehetett tenni, azt legalábbis megpróbáltuk megtenni. Az az eredmény, ami visszaigazolódott, a levegőben mért, a kormányhivatal által megrendelt mérések alapján, aszerint a kiporzás, ahol nagyon sokszoros, több, mint 200-szoros volt, ott is lecsökkent a határérték alá, ami körülbelül 0,0008 tízezredet jelent a gyakorlatban, az visszaigazolja, hogy ezek jó döntések voltak, ugyanakkor teljes mértékben értem, és megértem a lakosságot, akiknek ott kell élni, egészen más ehhez a hozzáállása, hiszen napi elszenvedői minden történésnek, ami ott van, ezért joggal várják, hogy legyen majd döntés. Ugyanakkor a kormányzat részéről pedig azt értem meg, hogy ez egy nagyon bonyolult, komplex döntést igényel, ami évekre, de lehet, hogy évtizedre is meghatározó munkát fog előírni, és nyilván ezt nem lehet átgondolatlanul meghozni. Tudom, hogy nagyon sok szakértő anyag született és ez alapján kell a felelős döntést meghozni, és ilyenkor mindig annak a legnehezebb, akinek ez a felelőssége, mert utána akár 10 év múlva is rajtuk kérik számon, ezért amennyire tudom, már minden anyag rendelkezésre áll, és ha jól tudom a döntés is megszületett. A tegnapi kormányülésen is valószínűleg erről tárgyaltak, és ennek az eredményét is meg fogjuk szerintem ismerni a közeljövőben, mi pedig mindent transzparensen a nyilvánosság elé fogunk tenni. Az, hogy egyébként a megyében máshol milyen mérések voltak, azt meg majd a kormányhivatal el fogja mondani, hogy ott, ahol kevésbé voltak intézkedések, ott milyen eredmények vannak, mert nem feltétlenül olyanok, mint itt Szombathelyen, de nem a mi dolgunk ebben állást foglalni. Én csak azt tudom mondani, hogy itt, ahol a legrosszabb volt a helyzet, itt jelen pillanatban, ebből a szempontból, hogy a levegőben mért, hangsúlyozom, abból mindig kevesebb mérés van a levegőben mért kiporzással kapcsolatban, mert drága, költséges mérés, ez nemcsak a követ méri - amit mi magunk is ugye csinálunk folyamatosan -, hanem a levegőt. És a levegőben mért a legfontosabb szempont, hogy mi az, amit belélegeznek, ezek jó értékeket mutattak, ami pont azt jelenti, hogy tovább kell csinálnunk, akár még intenzívebben is ezt, amit eddig tettünk, az összes korlátozó intézkedést, minden mást, figyelemmel arra, hogy egyébként ott már építkezések is zajlanak, az építkezések mögött családok vannak, akik hitelt vettek fel, akik albérletben laknak, akiknek az életét nagyon megnehezítené, ha ezek az építkezések nem tudnának befejeződni, sőt, ellehetetlenítené sok esetben. Nem akarunk emberi tragédiákat ilyen okokból sem, a kettőt valahogyan együtt kell jól csinálni. Ezek a mérések akkor születtek, amikor ezek az építkezések közben koordinált, kontrollált módon történtek a gépjárműveknek a bejutása, locsolással előtte-utána. Tehát igazából tudtuk ezt a helyzetet is így kezelni, mondom mindezt úgy, hogy tudom, hogy a lakosság sok esetben türelmetlen és nyilván egészen más ott élni, és mondjuk máshonnan nézni ezt a dolgot, megpróbálunk a legtoleránsabban eljárni a jövőben is, és hiszen, hogy ezt a kormányzattal együtt fogjuk tenni, jelen pillanatban ennyit tudok erről mondani, de ahogy lesz új információ, akár mondjuk a mai nap során, vagy a holnapi nap során, akkor azonnal a nyilvánossággal meg fogjuk ezt osztani. Köszönöm minden képviselőnek, hogy eljött a mai napon és hát akkor jó munkát kívánok még egyszer mindkettőjüknek, biztos, hogy így is lesz. A közgyűlést lezárom. 


A Közgyűlés nyilvános ülését polgármester úr 10 óra 16 perckor berekesztette.

